Land Bank: Vul die leemte nóú | Landbou
Sy hart breek elke keer as 'n boer vir hom sê dit is vanjaar die eerste keer dat hy nie finansiering kon kry nie, sê dr. Theo de Jager, voorsitter van die landbounetwerkorganisasie Saai. Hy voeg dadelik by die finansieringskrisis wat swart boere beleef, is selfs groter.
"Dié mense is heeltemal uitgelewer. As die staat nie vir hulle finansiering gee nie – en die staat het nie geld nie – is hulle uitgelewer aan mislukking."
Mnr. Christo van der Rheede, uitvoerende direkteur van Agri SA, vra of 'n nuwe geslag swart boere enige kans het om te oorleef as Suid-Afrika reeds kommersiële boere weens 'n finansieringsvakuum verloor.